贈薛道士
作者：王遂
朝代：宋

paragraphs: 覿面逢幽侶，裝懷解吏紛。
曾敲筠戶月，屢宿柳塘雲。
離索知餘恨，來過謝子勤。
山中新雨足，幾處未耕耘。
入道猶將母，人心信秉彜。
每能圖樂事，誰與寫時思。
欲覓徵君筆，難當幼婦辭。
只應憂世切，聊此覺良知。
周詩山寺滿，騎馬□中尋。
淡泊人無識，吟嗟子獨深。
動中觀造化，靜處養靈襟。
且學渠根本，篇章莫費吟。